Polisie lê beslag op ammunisie, wapens en dwelms | Netwerk24
02 Augustus 2021 16:12
Volgens die polisie is die Eden-kluster se misdaadbestrydingspan die naweek in misdaadgeteisterde gebiede in George ontplooi. Die operasie het patrollies en deursoekings ingesluit.
Saterdag het die polisielede drie mans van onderskeidelik 27, 33 en 52 jaar oud in hegtenis geneem vir die besit van gevaarlike wapens en nog een vir die besit van dwelms.
Die sonpaneel wat teruggevind is.
Die polisie het beslag gelê op 'n gaspistool, messe, klein hoeveelhede tik en Mandrax-tablette. Skaars 48 uur tevore, Donderdagaand omstreeks 22:30, het die polisie in Conville 'n 35-jarige man in hegtenis geneem in Pienaarstraat. Die polisie was besig om die aandklokreël af te dwing toe hulle die man op straat voorgekeer het. Die man is deursoek toe die polisie ammunisie vir 'n 9 mm-pistool by hom gekry het.
Die man is in hegtenis geneem op aanklag van die onwettige besit van ammunisie en hy word ook deur 'n klag van oortreding van die Rampbestuurswet in die gesig gestaar.
In 'n onverwante voorval Vrydag in Uniondale het die dorp se misdaadvoorkomingseenheid inligting opgevolg en omstreeks 18:30 'n groot sonpaneel naby Avontuur, net buite Uniondale, teruggevind. 'n Man (29) is in hegtenis geneem op aanklag van die besit van vermoedelik gesteelde eiendom (die sonpaneel), luidens 'n verklaring.